b'\n_START_ARTICLE_\nParangal\n_START_PARAGRAPH_\nParangal je ribi\xc5\xa1ka priprava, sestavljena iz osnovne debelej\xc5\xa1e vrvice in tanj\xc5\xa1ih vrvic s trnki, ki so na glavno vrvico name\xc5\xa1\xc4\x8deni v razli\xc4\x8dnih razmakih. Pri nekaterih vrstah parangalov so sestavni deli \xc5\xa1e ute\xc5\xbei in plovci. \xc5\xa0tevilo trnkov v parangalu se giblje med 50 do 200, tanj\xc5\xa1e vrvice pa so na glavno navezane v razmaku od 1 do 8 metrov, odvisno od vrste rib, ki jih na parangal lovimo. Posamezne parangale se shranjuje v posebej prirejena vedra ali kasete, da se v njih vrvice in trnki ne zapletajo.\n_START_SECTION_\nPovr\xc5\xa1inski parangal\n_START_PARAGRAPH_\nPovr\xc5\xa1inski parangali se uporabljajo za lov na iglice in druge pela\xc5\xa1ke ribe roparice. Osnova za izdelavo teh parangalov je tanka najlonska vrvica ob kateri so na kraj\xc5\xa1e vrvice navezani manj\xc5\xa1i trnki, ob njih pa manj\xc5\xa1i ko\xc5\xa1\xc4\x8dki plute, ki dr\xc5\xbeijo trnke z vabo na morski gladini. Kot vaba pri lovu na pela\xc5\xa1ke ribe se uporablja ribje meso ali ko\xc5\xbea. Najbolj\xc5\xa1i \xc4\x8das za postavljanje teh parangalov je ve\xc4\x8derni mrak, take parangale pa se navadno polaga v mirnem vremenu v zalivih, odprtih proti odprtem morju.\n_START_SECTION_\nLebde\xc4\x8di parangal\n_START_PARAGRAPH_\nLebde\xc4\x8di parangali so redkeje uporabljena vrsta parangalov. Uporabljajo se predvsem pri lovu na osli\xc4\x8de. Lebdenje se dose\xc5\xbee tako, da plovce in ute\xc5\xbei nanizamo izmeni\xc4\x8dno na glavno vrvico, med njimi pa na kraj\xc5\xa1e vrvice nanizamo tnaj\xc5\xa1e vrvice s trnki. Tako dobi parangal vijugasto obliko, ribi\xc4\x8d pa pokrije ve\xc4\x8d vodnih plasti naenkrat. Lebde\xc4\x8de parangale se praviloma polaga v no\xc4\x8deh brez mese\xc4\x8dine.\n_START_SECTION_\nVertikalni parangali\n_START_PARAGRAPH_\nVertikalni parangal je na osnovno vrvico navezan niz na tanj\xc5\xa1o vrvico navezanih trnkov, glavna vrvica pa je na koncu obte\xc5\xbeena. Tak parangal se lahko uporablja tudi na ribi\xc5\xa1ki palici, ve\xc4\x8dkrat pa se ga uporablja pri lovu s \xc4\x8dolna \xc2\xbbiz roke\xc2\xab\xc2\xa0ali z mosta. Po navadi pri takem ribolovu ribi\xc4\x8d izmeni\xc4\x8dno dviga in spu\xc5\xa1\xc4\x8da parangal, da bi s tem privabil ribe in jih ujel s potegom.\n_START_SECTION_\nTalni parangal\n_START_PARAGRAPH_\nTalni parangal je na Jadranu najpogosteje uporabljena oblika ribolova s parangali. Polagajo se na pe\xc5\xa1\xc4\x8deno ali muljnato dno, sestavljeni pa so iz osnovne vrvice, ki je obte\xc5\xbeena po celi dol\xc5\xbeini, na njo pa so navezani trnki razli\xc4\x8dnih velikosti in oblik. V manj\xc5\xa1e globine se tovrstni parangali polagajo podnevi, v ve\xc4\x8dje globine pa pono\xc4\x8di. Na te parangale se lovijo skoraj vse talne ribe, v vodi pa jih ribi\xc4\x8di pustijo od dve do \xc5\xa1tiri ure, odvisno od pri\xc4\x8dakovanega ulova in vremenskih razmer.'